เรื่องร้องเรียน: กลิ่นขยะกลับมาอีกแล้ว ช่วงนี้กลิ่นลอยมากือบทุกวันเลยค่ะ เป็นมา 2-3 สัปดาห์แล้ว เดาว่ากลิ่นมาจากบ่อขยะที่อ่อนนุชค่ะ จริงๆ กลิ่นมีมานานหลายปีมากแล้ว แต่ทราบว่าช่วงหลังๆ มีการระงับไม่ให้ดำเนินการ ให้หาทางแก้ปัญหากลิ่นให้ได้ก่อน ตอนนี้ไม่แน่ใจว่า กลับมาดำเนินการแล้วเหรอคะ
การดำเนินการของเจ้าหน้าที่: ศูนย์กำจัดมูลฝอยอ่อนนุช ได้มอบหมายให้เจ้าหน้าที่ตรวจสอบปัญหากลิ่นบริเวณพื้นที่ดังกล่าว ขณะตรวจสอบไม่พบกลิ่นเหม็นรบกวน จากการสอบถามผู้อยู่บริเวณใกล้เคียงก็ได้รับกลิ่นเป็นบางช่วง ทางศูนย์กำจัดมูลฝอยอ่อนนุช ได้ประสานบริษัทผู้รับจ้าง ให้เร่งแก้ไขปัญหาโรงงานกำจัดมูลฝอยและกำหนดมาตรการเพิ่มเติม ดังนี้ 1. ล้างทำความสะอาดโรงงานและบริเวณพื้นที่อาคารเก็บมูลฝอย สม่ำเสมอ 2. เพิ่มปริมาณสารจุลินทรีย์และเพิ่มความถี่ในการฉีดสารจุลินทรีย์เพื่อป้องกันกลิ่นของมูลฝอย 3. เร่งกำจัดมูลฝอยให้หมดวันต่อวันไม่ให้มีมูลฝอยตกค้าง  4. กำชับการทำงานระบบม่านอากาศ เพื่อป้องกันกลิ่นไหล่ออกสู่ภายนอก 5. ปรับปรุงสภาพภูมิทัศน์โดยการปลูกต้นไม้ใหญ่เพิ่มพื้นที่สีเขียวเป็นแนวป้องกันกลิ่น
ความเห็นของผู้แจ้ง: ขอบคุณค่ะ แต่วิธีที่แก้ไข มันไม่ได้ผลถาวร กลิ่นขึ้นกับทิศทางลม วันนี้กลิ่นก็มาค่ะ ช่วยแจ้งผู้มีอำนาจระงับการดำเนินการของแหล่งกำเนิดกลิ่น แก้ไขให้เรียบร้อย ก่อนเปิดดำเนินการด้วยค่ะ
พื้นที่: แขวงดอกไม้ เขตประเวศ กรุงเทพมหานคร